정조 9년
乙巳四月二十八日卯時。上御誠正閣。大臣備局堂上引見入侍時。左議政洪樂性。行知中樞府事具善復。行戶曹判書趙㻐。行副司直鄭昌聖。漢城判尹徐有寧。行副司直金履素。兵曹判書趙時俊。行副司直蔡弘履。判敦寧金鍾秀。校理申耆。持平權中憲。左承旨李祖承。假注書金孝建。事變假注書金載翼。記注官金健修。記事官金鳳顯。以次進伏訖。上曰。重臣進箋。使之擧行。載翼承命出傳。判敦寧金鍾秀。二直提學朴祐源。檢校直閣徐龍輔。待敎李崑秀。行都承旨尹蓍東。左副承旨洪仁浩。右副承旨黃昇源。同副承旨閔台爀。讀箋官校理李鼎運。展箋官禮曹佐郞趙夢鶠洪夏俊等。以次入就拜位。引儀呼唱。行四拜禮。耆上殿。讀奏箋文訖。贊儀進告禮畢。上命重臣金鍾秀上殿。樂性曰。數日以來。天氣和暢。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。兵曹參議柳誼。多出擧條。有令廟堂擧行之敎。而未及與諸備堂相議矣。上曰。以啓目擧行也。樂性曰。向以王世子私親贈職事。伏承下敎。故往復政院。謄出己巳備忘記。而其餘前例。未及考出。詳考後。仰奏伏計矣。上曰。詳考前例。後日仰奏也。樂性曰。今日賓對。懸病備堂。皆有衆所共知之事故。而就中行刑曹判書金華鎭。近日賓對。連事懸病。有若撕捱者然。揆以事體。殊甚未安。推考。何如。上曰。依爲之。出擧條上曰。懸病備堂中。李文源。更爲牌招。促令入參。載翼承命出。上曰。近日小官之擧措。多有可駭。傳命注書之行步。如是慢蹇。而承宣不能申飭乎。樂性曰。以注書行步事。前後飭敎。非止一再。新進生疎之人。固不足深責。而承旨之不能檢飭之失。不可無警。當該承旨。推考。何如。上曰。依爲之。出擧條樂性曰。行副司直李在簡。吏曹參判沈豐之。竝備堂還差。何如。上曰。依爲之。例兼中未及還差人。竝還差。可也。出擧條樂性曰。行戶曹判書趙㻐。堤堰堂上差下。行副司直金履素。貢市堂上差下。行副司直李在簡。嶺南句管堂上差下。吏曹參判沈豐之。湖西句管堂上差下。何如。上曰。依爲之。出擧條上曰。依爲之。出擧條上曰。向有所敎。亞卿中誰可新差備堂乎。樂性曰。以資歷才獻言之。大司成趙時偉。合聞廟謨矣。上曰。陞資屬耳。且有銓曹履歷。自當爲之。姑且置之。樂性曰。地處與履歷。無過於李敬養矣。上曰。此亦好矣。而不必以吏曹履歷歷擧矣。外此。人品才具之可合者。更思以奏也。樂性曰。臣見聞固陋。且無經歷之人。待首相新卜。相議擧行。好矣。上曰。此等事。豈待僚相。雖無經歷之事。當有參量之人矣。樂性曰。實無料量。不得仰對。聖敎之下。無任惶愧矣。上曰。卿則未及思得乎。予有一人。未知公議則以爲如何。而觀其爲人。頗爲牢確。且其才猷。可合此任矣。樂性曰。未知何人乎。上曰。金尙集也。纔經東伯。而能知道內物情。故再昨設賑時。有所下詢。已試其才矣。向來嶺伯錦伯之作窠也。銓家初不擬望。予甚惜之。樂性曰。今承下敎。怳然覺悟。此所謂知臣莫如君也。臣亦知其人器之可用。而未及仰奏矣。仍爲備堂差下。何如。上曰。此係公擧。不可以予言遽然差下矣。樂性曰。其人其才。如不可合。臣雖無狀。豈以上敎遽請差下乎。上曰。亦非急務。不必今日新差矣。命金鍾秀進前。上曰。以卿之遭逢也樹立也。今番又有炳幾除兇之功。固知屢疏辭遜。出於衷曲。而以倚毗之意。見卿今日之擧。非但有休戚與共之喜而已。蓋今番逆變。實賴卿等先機發告。殫心究覈之勞。得以廓掃凶沴。再安宗祊。而朝家所以酬賞之方。予果一付之公議矣。果然相箚之出。益驗公共之論。則予於是何辭而靳持平。當初賞典。旣從度支優例之請。而及聞奉朝賀之言。以元勳之例爲難安之端云。故有田民減等之擧。亦所以曲循卿等之苦懇者也。前席敷諭。已悉底蘊。至若向來所遭。宜付之一場過境。則所帶之銜。卿不宜更事逡巡。予將臨軒以待卿之肅命矣。鍾秀曰。臣之毛髮頂踵。無往非恩。而幾遭坑陷。輒蒙極拔。則生死肉骨。未足諭聖眷之萬一也。今又罔功而叨賞。且承面命而飭諭。臣何敢更事煩瀆乎。謹當退出而祗肅矣。上曰。卿其親呈肅單。而謝命於殿庭也。鍾秀退出謝恩訖。上曰。重臣陞殿。訓將進前。鍾秀善復進伏。上曰。俄者所諭。同休共戚之誼。不待予言。卿等亦當自知。而昨受訓將之謝箋。今又受卿之謝。予心慰喜。當復如何。況今卿又出肅新除。從此以後。予之所以倚重。卿之所以擔當者。尤宜比前有加。此箇義理。卿等不可不知矣。昨日訓將入侍。已有所下敎。而在前王牌賜給時。不過用前例有旨。而予於卿等。則名雖錫賚。而實則與勳券無異。故王牌有旨。予果親製措辭以下。在卿等酬勞之典。宜用左相之箚。而旣念卿等之處義。且予毗倚之重。卿等勳勞之大。固不在於錄勳與不錄勳之間故也。卿等其亦領會否。鍾秀等曰。有旨之措辭書下。尤是出常之聖念。臣等雙擎九頓。尤不勝感惶之私矣。上曰。旣是御製。則宜有尊閣之道。故昨已諭及於訓將。而卿則於京於鄕。素知無奠居之屋。雖欲尊奉。似或末由矣。以卿箋文中乞兒暴富等辭言之。偉功薄賞。雖不足云云。而卿之本來淸寒。可以推知矣。鍾秀曰。臣於京鄕。果無庇身之所。而恩旨尊奉之道。方欲與訓將相議爲之矣。樂性曰。昨今兩重臣。次第進箋。臣等不任懽忭之忱矣。上曰。賞典奴婢。以元案所付者劃給乎。㻐曰。以案付奴婢賜給矣。上曰。申飭覓給也。上曰。卿以備堂。今旣肅命就座。以參次對。好矣。鍾秀就座。上曰。近日備局事。不成貌樣。以奴婢案冊言之。乙亥比摠。甲午減貢。是何等金石之典。而俱爲閪失。具無記識者云。實爲駭然矣。時俊曰。甲午減貢之事。臣亦聞知。而其時節目。不知失之於何時云。誠萬萬可駭矣。上曰。壯啓。謄錄均役事目。得無此患否。時俊曰。此則着實藏守矣。上曰。此等節目。刊成冊子。廣布本司及戶惠廳。則可爲後日憑考之資矣。時俊曰。刊冊廣布。實爲好矣。上曰。昨因臺疏。生事軍門。而大抵前禁將供招。則以爲還宮時事也。前摠使緘辭。則以爲出宮時事也。無論出宮還宮之時。禁將之不嚴紀律。不卽聞知。固其罪也。至若前摠使之對。或稱擁出。或稱橫逸。漫漶粧撰。不爲實陳者。殊極可惡。戎垣數遞。雖爲可悶。此等將臣。不可置之矣。善復曰。聞是出宮時事。而緘對之際。欲爲䌤縫者。實爲罪上添罪矣。樂性曰。本事雖未詳知。而問啓之辭。固宜直陳。而如是瞞應者。極甚無嚴。旣犯師律。此又不誠。罪止譴削。恐欠從輕。且李枰之罪。合置遠惡之地。而律名太輕。臺臣所請。似爲得體矣。上曰。臺諫論斷。有所太峻。而將臣削職。亦云重勘矣。上曰。孫相龍之自水閫貪饕之狀。卿等亦有所聞乎。善復曰。貪聲未之聞也。而曾聞各邑專無紀律。全羅兵營。從此無餘地云矣。上曰。今以禁將事觀之。向來曺學臣。可謂擧職矣。善復曰。然矣。上曰。登壇錄。有詳細善錄者否。善復曰。向來徐判府有所收錄。而無善爲之冊矣。上曰。我東文憲。率多糢糊。至若枚卜錄文衡錄。亦不成樣矣。樂性曰。枚卜錄。徐判府向來重修云矣。㻐曰。上林苑後面墻垣修築。旣承下敎。故取考前例。前有四面修築之例矣。分付營繕。築墻。似好矣。上曰。此是巨役。不可遽始役事。戶判與兵判。同往省審後。從長稟處也。㻐曰。慶熙宮殿閣頹圮處。奉審後。草記批答。有指一稟處之命矣。臣於京外。錢穀請劃等事。實爲茫眛。而旣承草記批旨。取考本曹年前請劃之例。則關西別餉米及前後道臣別備錢請得之事。頻頻有之。前人已行之規。固當引例仰請。而別餉米及別備錢。皆是備局句管。非臣曹所管。故未知其所儲之多少。姑未敢請。而第有一事。本曹所管關西稅小米五萬石。年前爲均廳兵曹之所移劃。每年自均廳兵曹取耗五千石。與原穀五萬石。仍作均廳兵曹之米矣。關西各邑元無均廳米兵曹米名色。而今乃有之。穀名之分屬兩衙門。係是新創。事面。如何。且見其時擧條。則有取其耗條。逐年作銀送置沁都之語。臣未知其果爲作銀送置沁都與否。而此旣是本曹之米。還屬本曹。年年取耗五千石。仍作別置。以爲舊闕修理時工役之用。則不過數年。可以一新修改矣。上曰。年久貸去之物。何可遽爾推出乎。㻐曰。本曹支用。每患不足。百官頒祿。亦見苟艱。實爲可悶矣。上曰。量入爲出。節財之要道。而此專在於判堂量爲之如何。卿須摠執需用。以爲修擧之地。好耳。㻐曰。因兵曹參議柳誼擧條。於丹鳳門內設小門事。臣有區區愚見。夫闕內之謂以禁扃禁闥云者。取其禁止雜人之義也。欲禁雜人。雖閉門深坐。自有可禁之道。豈容別出小門。親自禁人之法也。至若水工間出牕事。正殿咫尺之地。開出無前之戶。尤爲不可。臣恐此等瑣節。不宜致煩上聞。竝爲置之。似好矣。上曰。左相所見。何如。樂性曰。出一小門。不甚關係。似無不可爲之事矣。蓍東曰。水工間牕戶。旣是無前之事。不必新出矣。上曰。承旨戶判。相議善處。亦禁水工輩穿壁之弊。可也。中憲曰。請大靜縣爲奴罪人金壽賢。依律處斷。上曰。不允。中憲曰。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。上曰。不允。中憲曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。中憲曰。請薪智島荐棘罪人瑩中。設鞫嚴問。夬施當律。上曰。不允。中憲曰。請物故罪人國榮。亟施孥籍之典。上曰。不允。中憲曰。請捕廳罪人煥九。亟令王府。嚴加鞫問。夬正典刑。上曰。不允。中憲曰。請亟寢李魯春島配之命。仍令王府。還囚南間。設鞫嚴問。期於得情。上曰。不允。中憲曰。請尹得孚嚴鞫得情。上曰。不允。中憲曰。請李光殷。設鞫嚴問。期於得情。依律處斷。上曰。亟停勿煩。中憲曰。請慶源府定配罪人道夏。渭原郡定配罪人烱魯。亟寢發配之命。仍令王府。設鞫得情。夬正王法。上曰。亟停勿煩。中憲曰。新除授大司憲洪秀輔。時在原春道原州地。執義洪宗藎。時在洪忠道忠州地。掌令權之彦。時在忠州地。掌令朴長卨。時在京畿通津地。司諫院獻納李壽咸。時在京畿水原地。正言李彦祜。時在洪忠道公山地。請竝斯速乘馹上來事下諭。上曰。有未署經臺諫云。在外人竝許遞。今日政差出。使之申飭署經。可也。命備堂先出。命書榻敎曰。政官牌招開政。又命書傳敎曰。龕內菱花改塗處告由。欲於去月朔祭。親行而未果。伊後連因事會。至今未及修改。明日由月覲門。當詣景慕宮展拜後。留宿齋室。朔祭兼行告由。仍又修改。翌朝適値夏享受香。行省牲省器。該房知悉。侍衛及軍兵節次。皆依二月二十九日擧行事。分付。書訖。命退。承史以次退出。